b'\n_START_ARTICLE_\nKai\xc5\xa1iadori\xc5\xb3 specialioji mokykla\n_START_SECTION_\nIstorija\n_START_PARAGRAPH_\nMokykla \xc4\xafsteigta 1982 m. rugs\xc4\x97jo 1 d. kaip Kai\xc5\xa1iadori\xc5\xb3 pagalbin\xc4\x97 mokykla internatas. Mokyklos steig\xc4\x97jas buvo \xc5\xa0vietimo ir mokslo ministerija. 1987 m. mokykloje mok\xc4\x97si 287 mokiniai. Tais pa\xc4\x8diais metais i\xc5\xa1leista pirmoji abiturient\xc5\xb3 laida \xe2\x80\x93 31 moksleivis. 1987\xe2\x80\x931992 m. susiformulavo mokyklos kolektyvo branduolys._NEWLINE_1992\xe2\x80\x931997 m. mokyklos veikloje pasirei\xc5\xa1k\xc4\x97 kaitos procesai, susij\xc4\x99 su \xc5\xa1alyje vykstan\xc4\x8diomis \xc5\xa1vietimo reformomis. Mokykla pervardijama \xc4\xaf Kai\xc5\xa1iadori\xc5\xb3 speciali\xc4\x85j\xc4\x85 internatin\xc4\x99 mokykl\xc4\x85. Atidaromos lavinamosios klas\xc4\x97s vaikams, kurie anks\xc4\x8diau d\xc4\x97l savo negal\xc4\x97s pob\xc5\xabd\xc5\xbeio buvo laikomi neugdytinais. 1995 m. mokykloje pradedami lavinti vaikai, turintys didelius ir labai didelius specialiuosius ugdymosi poreikius. 1996 m. mokini\xc5\xb3 aukl\xc4\x97jamosios grup\xc4\x97s perorganizuojamos \xc4\xaf \xc5\xa1eimynas. Mokymo turinys vis labiau artinamas prie sociokult\xc5\xabrinio gyvenimo konteksto, kuriama mokini\xc5\xb3 darbinio mokymo ir aukl\xc4\x97jimo sistema, atsi\xc5\xbevelgiant \xc4\xaf vaik\xc5\xb3 interesus ir potencines galias. 1994\xe2\x80\x931995 m. mokyklos baz\xc4\x97je \xc4\xafsteigiama Jaunimo mokykla, nuo 1995 m. rugs\xc4\x97jo kaip savaranki\xc5\xa1ka Kai\xc5\xa1iadori\xc5\xb3 rajono savivaldyb\xc4\x97s ugdymo \xc4\xafstaiga, \xc4\xafsik\xc5\xabrusi Kai\xc5\xa1iadori\xc5\xb3 specialiosios mokyklos patalpose._NEWLINE_1997 m. Kai\xc5\xa1iadori\xc5\xb3 specialiosios internatin\xc4\x97s mokyklos pavaldumas perduotas Kauno apskrities vir\xc5\xa1ininko administracijai. 1999 m. renovuota mokyklos biblioteka, teikianti paslaugas ne tik mokyklos bendruomenei, bet ir viso rajono pedagogams. 2000 m. \xc4\xafrengta nuolat veikianti moksleivi\xc5\xb3 darb\xc5\xb3 ekspozicijos sal\xc4\x97. 2002 m. \xc4\xafrengtas informacini\xc5\xb3 technologij\xc5\xb3 kabinetas. 2003\xe2\x80\x932004 m. prad\xc4\x97tos teikti papildomos paslaugos negali\xc4\x85 turintiems ugdytiniams \xe2\x80\x93 k\xc5\xabno vandens masa\xc5\xbeas, bendroji k\xc5\xabno atpalaidavimo terapija, relaksacijos kabineto paslaugos, hipoterapija (gydomasis jodin\xc4\x97jimas)._NEWLINE_2005 m. keit\xc4\x97si mokyklos nuostatai ir pavadinimas. Dabar tai - Kai\xc5\xa1iadori\xc5\xb3 specialioji mokykla. Vienas esmini\xc5\xb3 skirtum\xc5\xb3 tas, kad prad\xc4\x97tas keisti internato statusas. Nuo 2005 m. rugs\xc4\x97jo m\xc4\x97nesio tai specialioji mokykla su bendrabu\xc4\x8diu, skirtu mokiniams, kurie d\xc4\x97l dideli\xc5\xb3 atstum\xc5\xb3 negali pasiekti mokyklos kiekvien\xc4\x85 dien\xc4\x85 i\xc5\xa1 nam\xc5\xb3 ar globos \xc4\xafstaig\xc5\xb3._NEWLINE_2010-2011 metais mokyklos pastatas renovuotas.'